Danmark støtter ikke nyt EU-skatteforslag for Facebook og Google

Danmark afviser EU-forslag om ny type skat til store it-virksomheder sammen med kendte skattelylande.

EU-landenes finansministre var samlet til møde i Tallinn, Estland i weekenden. Her skulle de diskutere en ny type skat, som har til formål at få globale it-virksomheder som Google og Facebook til at spytte mere i statskasserne fra deres overskud i Europa.

Danmarks finansminister, Kristian Jensen (V), erklærer sig imidlertid uenig. Han mener nemlig ifølge Reuters, at et sådan tiltag ville skræmme virksomhederne væk fra Europa.

»Jeg er altid skeptisk over for nye skatter, og jeg synes, at Europa er hårdt nok beskattet i forvejen,« sagde Kristian Jensen til finansmediet Bloomberg efter mødet.

Forslaget, der blev fremlagt af Frankrig, går ud på at beskatte virksomhedernes omsætning i stedet for deres profit. Facebook betalte i 2015 kun 0,03 procent skat af sit overskud, hvorimod firmaet i resten af verden betalte 28 procent i skat, skriver Politiken.

Ti lande inklusive Tyskland og Frankrig underskrev en støtteerklæring til forslaget i weekenden, men Danmarks signatur blev undladt sammen med dem fra kendte skattelylande som Luxemborg, Malta og Irland, som Google f.eks. fakturerer de fleste af deres ordre til.

Finansordfører Lisbeth Bech Poulsen (SF) har indkaldt Kristian Jensen til samråd, hvor han skal forklare sin beslutning for Folketinget.